Advokat stajyori va yordamchisining faoliyatini tashkil etish tartibi toʻgʻrisidagi nizomni tasdiqlash haqida
(order, 2024-06-04)

Oʻzbekiston Respublikasining “Advokatura toʻgʻrisida”gi Qonuniga muvofiq buyuraman: 1. Advokat stajyori va yordamchisining faoliyatini tashkil etish tartibi toʻgʻrisidagi nizom 1-ilovaga muvofiq tasdiqlansin. 2. Ayrim idoraviy normativ-huquqiy hujjatlar 2-ilovaga muvofiq oʻz kuchini yoʻqotgan deb topilsin. 3. Mazkur buyruq Oʻzbekiston Respublikasi Advokatlar palatasi bilan kelishilgan. 4. Ushbu buyruq rasmiy eʼlon qilingan kundan eʼtiboran kuchga kiradi. Mazkur Nizom advokat stajyori (bundan buyon matnda stajyor deb yuritiladi) va advokat yordamchisining (bundan buyon matnda yordamchi deb yuritiladi) faoliyatini tashkil etish tartibini belgilaydi. 1. Advokat yordamchi va stajyorga ega boʻlishi mumkin. 2. Oliy yuridik maʼlumotga ega boʻlgan shaxs advokatning stajyori boʻlishi mumkin. Oʻzbekiston Respublikasining yuridik maʼlumotga ega boʻlgan fuqarosi advokat yordamchisi boʻlishi mumkin. 3. Belgilangan tartibda muomalaga layoqatsiz yoki muomala layoqati cheklangan deb topilgan, shuningdek sudlanganlik holati tugallanmagan yoki sudlanganligi olib tashlanmagan shaxs stajyor yoki yordamchi boʻlishi mumkin emas. 4. Stajyor va yordamchiga nisbatan Advokatning kasb etikasi qoidalari va advokatlik sirini saqlashga doir talablar tatbiq etiladi. 5. Stajyor va yordamchining mehnatiga haq toʻlash va ijtimoiy sugʻurtasi advokatlik tuzilmasiga kelib tushgan mablagʻlar hisobidan amalga oshiriladi. 6. Stajyor va yordamchi bilan mehnat shartnomasi tuzish va uni bekor qilish Oʻzbekiston Respublikasi Mehnat kodeksiga asosan amalga oshiriladi. 7. Stajyor va yordamchi advokatlik byurosi, advokatlik firmasi va advokatlar hayʼatida faoliyat yuritgan taqdirda unga advokatlik tuzilmasi tomonidan, yuridik maslahatxonada faoliyat yuritgan taqdirda Oʻzbekiston Respublikasi Advokatlar palatasining hududiy boshqarmasi (bundan buyon matnda hududiy boshqarma deb yuritiladi) tomonidan guvohnoma beriladi. Bunda, stajyor yoki yordamchi bilan mehnat shartnomasi bekor qilinganda guvohnoma advokatlik tuzilmasiga (hududiy boshqarmaga) qaytarilishi kerak. 8. Advokatlik tuzilmasi (hududiy boshqarma) rahbari tomonidan stajyor yoki yordamchi bilan mehnat shartnomasi tuzilganligi va bekor qilinganligi boʻyicha buyruqlarning nusxalarini ular rasmiylashtirilgan kundan eʼtiboran besh ish kuni ichida “Yuridik yordam” axborot tizimiga kiritiladi. 9. Stajyor va yordamchi advokatlik faoliyati bilan mustaqil ravishda shugʻullanishga haqli emas. 10. Stajyor tomonidan advokat maqomiga ega boʻlishga tayyorlanish va uning kasbiy bilimlarini hamda koʻnikmalarini hosil qilish stajirovkaning asosiy vazifasidir. 11. Stajirovka advokatlik tuzilmasida oʻtaladi. 12. Kamida uch yillik ish stajiga ega boʻlgan advokat stajyorga, stajirovka oʻtash davrida rahbarlik qilishi mumkin. 13. Advokat maqomiga ega boʻlishga talabgor shaxs (bundan buyon matnda talabgor deb yuritiladi) stajirovkani qaysi advokatlik tuzilmasida oʻtash niyatida boʻlsa, oʻsha advokatlik tuzilmasiga ariza bilan murojaat qiladi. Talabgor stajirovkani yuridik maslahatxonada oʻtash uchun tegishli hududiy boshqarmaga ariza bilan murojaat qiladi. Bunda, ushbu arizaga quyidagi hujjatlar ilova qilinadi: Oʻzbekiston Respublikasi fuqarosi pasportining (identifikatsiyalovchi ID-kartasi) nusxasi; oliy yuridik maʼlumot toʻgʻrisidagi diplom nusxasi; sudlanmaganlik (yoki sudlanganlik) toʻgʻrisida maʼlumotnoma; oxirgi ish joyi boʻyicha tasdiqlangan qogʻoz shaklidagi mehnat daftarchasini yoki elektron mehnat daftarchasidan koʻchirmani, bundan birinchi marta ishga kirayotgan shaxslar mustasno. Oʻrindoshlik asosida ishga kirayotgan shaxslar mehnat daftarchasining oʻrniga asosiy ish joyidan olingan belgilangan namunadagi maʼlumotnomani taqdim etadi. 14. Talabgorning arizasi kelib tushgan kundan eʼtiboran besh ish kuni muddatda advokatlik tuzilmasi (hududiy boshqarma) mazkur Nizomning 13-bandiga asosan taqdim etilgan hujjatlarni oʻrganib chiqadi. 15. Talabgorning arizasini oʻrganib chiqish natijalariga koʻra advokatlik tuzilmasi (hududiy boshqarma) talabgorni suhbatga chaqirish yoki suhbatga chaqirishni rad etish haqida qaror qiladi va shu kuni bu haqda talabgorni xabardor qiladi. 16. Advokatlik tuzilmasi (hududiy boshqarma) rahbari tomonidan stajyor bilan oʻtkazilgan suhbat natijalariga koʻra stajyorni ishga qabul qilish yoki ishga qabul qilishni rad etish toʻgʻrisida qaror qabul qilinadi. 17. Stajyorni ishga qabul qilish advokatlik tuzilmasi (hududiy boshqarma) rahbarining buyrugʻi bilan amalga oshiriladi. Buyruq chiqarish uchun stajyor bilan tuzilgan mehnat shartnomasi asos boʻladi. Bunda, ushbu buyruq bilan stajyorga stajirovka rahbari tayinlanadi. 18. Stajirovka kamida uch oy davom etadi. Stajirovkaning eng koʻp muddati ikki yildir. Uzoq muddat (vaqtincha mehnatga qobiliyatsizlik, homiladorlik va tugʻish taʼtillari, bola parvarishlash taʼtillari, ishdan ajralgan holda malaka oshirish, stajirovka rahbarining litsenziyasining amal qilishi toʻxtatib turilishi yoki tugatilishi kabi holatlarda) ishda boʻlmagan vaqt stajirovka muddatiga qoʻshilmaydi. 19. Stajirovka rahbarining advokatlik maqomi, advokatlik faoliyati uchun litsenziyasining amal qilishi toʻxtatib turilishi yoki tugatilishi sababli stajirovkaning maʼlum muddati oʻtalmay qolgan taqdirda, stajyorning tanloviga koʻra stajirovka ana shu davrga uzaytirilishi yoki stajyor boshqa advokatlik tuzilmasida yoki boshqa advokat rahbarligida stajirovkani davom ettirishi mumkin. 20. Stajirovka oʻtashi ustidan nazoratni stajirovka rahbari amalga oshiradi. Stajirovka rahbari: stajyor tomonidan aniq ishlar boʻyicha qonunchilik, jumladan advokaturaga oid qonunchilik hujjatlari va sud amaliyoti oʻrganilishi; stajyorning kasbiy tayyorgarlik boʻyicha mashgʻulotlarda ishtirok etishi; stajyorning stajirovka oʻtashi toʻgʻrisida oʻz vaqtida va toʻliq hisobot berishi ustidan nazorat qiladi. 21. Stajirovka davrida stajyor advokatlik faoliyatining barcha yoʻnalishlaridagi sohalarda kasbiy bilimlar va koʻnikmalarga ega boʻlishi kerak. Bunda, stajirovka rahbari stajyorni Advokatning kasb etikasi qoidalari bilan tanishtirishi, stajyorga zarur maslahatlar va tushuntirishlar berishi, oʻrganish uchun zarur boʻlgan qonunchilik hujjatlari va sud amaliyotini tavsiya qilishi shart. 22. Stajyor stajirovkani oʻtash davrida quyidagi huquqlarga ega: Advokatlar palatasi va advokatlik tuzilmasi tomonidan tashkil etiladigan amaliy mashgʻulotlarda va seminar-treninglarda ishtirok etish; advokatlik tuzilmasida mavjud boʻlgan huquqiy maʼlumotlar bazalaridan, maxsus adabiyotlardan foydalanish; stajirovka rahbari tomonidan berilgan topshiriqlarni bajarish uchun zarur boʻlgan hujjat va boshqa materiallarni toʻplash; huquqiy hujjatlarning loyihalarini tayyorlash; stajirovka rahbari bilan birgalikda tegishli sud yoki tergovchining ruxsati bilan sud majlislarida, tergov harakatlarida qatnashish. 23. Stajyor stajirovkani oʻtash davrida quyidagi majburiyatlarni bajaradi: stajirovka rahbarining topshiriqlarini vijdonan, oʻz vaqtida va toʻliq hajmda bajarish; advokatlik sirini saqlash; advokatura toʻgʻrisidagi qonunchilik hujjatlari talablari va Advokatning kasb etikasi qoidalariga rioya qilish; advokatlik tuzilmasining mehnat intizomiga rioya etish. 24. Stajirovka muddati tugaganidan keyin stajirovka rahbari stajyorga tavsifnoma tuzadi, unda uning tayyorgarlik darajasi, stajirovka davomida u tomonidan kasbga doir olingan amaliy va nazariy bilimlari hamda koʻnikmalari, stajirovka rahbarining topshiriqlarini bajarishda faolligi, shuningdek stajyorni malaka imtihonini topshirishga kirishi toʻgʻrisidagi tavsiyasi aks ettirilgan boʻlishi kerak. Stajyorga tavsifnoma advokatlik tuzilmasi rahbarining (hududiy boshqarma) imzosi va tuzilmaning muhri bilan tasdiqlanadi. 25. Yordamchini advokatlik byurosi, advokatlik firmasi yoki advokatlar hayʼatiga ishga qabul qilish advokatlik tuzilmasi rahbari tomonidan, yuridik maslahatxonaga ishga qabul qilish hududiy boshqarma rahbarining buyrugʻi bilan amalga oshiriladi. Bunda, ushbu buyruq bilan yordamchiga mutasaddi-advokat tayinlanadi. 26. Yordamchining mehnat sharoitlari qonun hujjatlarida belgilangan tartibda tuziladigan mehnat shartnomasi bilan belgilanadi. 27. Ayni bir shaxs bir vaqtning oʻzida bitta advokatlik tuzilmasida advokatlik faoliyatini amalga oshirayotgan bir necha mutasaddi-advokatlarning yordamchisi boʻlishi mumkin, bu hol yordamchini ishga qabul qilish toʻgʻrisidagi buyruqda va mehnat shartnomasining shartlarida aks ettirilishi kerak. 28. Yordamchining tergovga qadar tekshiruvni amalga oshiruvchi organlarda, surishtiruv, dastlabki tergov organlarida, sudlarda hamda boshqa davlat organlarida ishlarni yuritishiga yoʻl qoʻyilmaydi. 29. Yordamchi mutasaddi-advokat koʻrsatmasiga asosan mutasaddi-advokatning ish yurituvidagi ishlar boʻyicha mutasaddi-advokatning protsessual vakolatlariga taalluqlilaridan tashqari topshiriqlarni bajaradi. 30. Yordamchi mutasaddi-advokatning topshirigʻiga binoan: huquqiy hujjatlar loyihalarini ishlab chiqadi yoki ularning ishlab chiqilishida ishtirok etadi; soʻrovlar, iltimosnomalar, arizalar va mutasaddi-advokatning advokatlik faoliyati uchun zarur boʻlgan boshqa hujjatlarning tayyorlanishida ishtirok etadi; surishtiruv, dastlabki tergov organlariga, sudlarga hamda boshqa davlat organlari va tashkilotlariga berib yuborish uchun materiallar tayyorlaydi; mutasaddi-advokatning yurituvida boʻlgan va tugallangan yuridik yordam koʻrsatish bilan bogʻliq ishlarning hisobga olinishini amalga oshiradi; mutasaddi-advokat tomonidan advokatlik faoliyatini amalga oshirilishi bilan bogʻliq boshqa topshiriqlarni bajaradi. 31. Yordamchi quyidagi huquqlarga ega hisoblanadi: advokatlik tuzilmasining ishida ishtirok etish; Advokatlar palatasi va uning hududiy boshqarmalari hamda advokatlik tuzilmasi tomonidan tashkil etiladigan amaliy mashgʻulotlarda va seminar-treninglarda ishtirok etish; advokatlik tuzilmasida mavjud boʻlgan huquqiy maʼlumotlar bazalaridan, maxsus adabiyotlardan foydalanish; mutasaddi-advokat bilan birgalikda tegishli sud yoki tergovchining ruxsati bilan sud majlislarida, tergov harakatlarida qatnashish. 32. Yordamchi quyidagi majburiyatlarni bajaradi: mutasaddi-advokatning topshiriqlarini vijdonan, oʻz vaqtida va toʻliq hajmda bajarish; belgilangan tartibda bajargan ishlari toʻgʻrisida mutasaddi-advokatga hisobot taqdim etish; oʻz kasbiy bilimlari va koʻnikmalarini doimiy ravishda oshirib borish; advokatlik sirini saqlash; advokatura toʻgʻrisidagi qonunchilik hujjatlari talablari va Advokatning kasb etikasi qoidalariga rioya qilish; advokatlik tuzilmasining mehnat intizomiga rioya etish. 33. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradi. 1. Oʻzbekiston Respublikasi adliya vazirining 2009-yil 27-martdagi 79-mh-son “Advokat stajyorining faoliyatini tashkil etish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 1928, 2009-yil 27-mart) (Oʻzbekiston Respublikasi qonun hujjatlari toʻplami, 2009-y., 13-son, 152-modda). 2. Oʻzbekiston Respublikasi adliya vazirining 2018-yil 6-yanvardagi 8-mh-son “Advokat stajyorining faoliyatini tashkil etish tartibi toʻgʻrisidagi nizomning 5-bandiga oʻzgartirish kiritish haqida”gi buyrugʻi (roʻyxat raqami 1928-1, 2018-yil 6-yanvar) (Qonun hujjatlari maʼlumotlari milliy bazasi, 08.01.2018-y., 10/18/1928-1/0520-son). 3. Oʻzbekiston Respublikasi adliya vazirining 2018-yil 12-dekabrdagi 549-mh-son “Advokat stajyorining faoliyatini tashkil etish tartibi toʻgʻrisidagi nizomning 13-bandiga oʻzgartirish kiritish haqida”gi buyrugʻi (roʻyxat raqami 1928-2, 2018-yil 12-dekabr) (Qonun hujjatlari maʼlumotlari milliy bazasi, 13.12.2018-y., 10/18/1928-2/2305-son). 4. Oʻzbekiston Respublikasi adliya vazirining 2009-yil 27-martdagi 80-mh-son “Advokat yordamchisining faoliyatini tashkil etish tartibi toʻgʻrisidagi nizomni tasdiqlash haqida”gi buyrugʻi (roʻyxat raqami 1929, 2009-yil 27-mart) (Oʻzbekiston Respublikasi qonun hujjatlari toʻplami, 2009-y., 13-son, 153-modda). 5. Oʻzbekiston Respublikasi adliya vazirining 2019-yil 1-iyuldagi 273-mh-son “Advokat yordamchisining faoliyatini tashkil etish tartibi toʻgʻrisidagi nizomning 11-bandiga oʻzgartirish kiritish toʻgʻrisida”gi buyrugʻi (roʻyxat raqami 1929-1, 2019-yil 1-iyul) (Qonun hujjatlari maʼlumotlari milliy bazasi, 01.07.2019-y., 10/19/1929-1/3350-son).